Ɣocä 14
Riet mi nööŋ puɔ̱th
1
Kua rɔ riet Kuoth Nhial in la
Kuothdun yɛn
ji̱ I-thɛ-rɛl,
kɛ ɣöö dueerkun ca yɛ jak
kä pɛn.
2
Kä ka̱nɛ riet kɛ yɛ kɛɛl,
kä rietdɛ rɔ Kuoth Nhial
jiökɛ jɛ i̱,
“Woc jiäkɔ diaal,
kä nhɔk ni gɔy kɔ,
kä bakɔ ji̱ liak.
3
Kɛ ɣöö /ci A-thi-ri-ya kɔ dee
me̱t kän,
ca̱kɔ bi ŋäth ni buɔ̱m
jiöŋkööri.
Kä /ca̱kɔ kolaaŋkɔ tëë ca̱kɔ la̱t
kɛ tetkɔ bi me̱t nyɔk
kɛ ciöt i̱ kuthkɔ,
kä lapi gua̱n kɔ̱a̱c lɔaac kɛ rɛɛt.”
4
“Bä thil ŋäthädiɛn jak kä gɔaa,
kä bäkɛ nhɔk kɛ lɔcdä
kɛ li̱w,
kɛ ɣöö cä bi lɛ ŋot kɛ
mi gakä kɛ kɛ.
5
Kä bä cu ce̱tnikɛ thäc
kɛ ji̱ I-thɛ-rɛl,
kä bi gɔɔydiɛn ce̱tnikɛ tual
wi̱i̱ pi̱i̱ni,
kä bɛ ciökɛ yiath piny
ce̱tkɛ jiɛn.
6
Kä bikɛ piith rɛy teekä
mi pay tuɔɔk,
kä bi gɔɔydɛ ce̱tnikɛ
dɛy jiaath,
kä bi ŋuänydɛ pa̱a̱r nikɛ
ŋuäny jiaath Lɛ-ba-nɔn.
7
Kɛn bikɛ ben cieŋ rɛy ti̱pkädä,
kä bikɛ ciɛk ce̱tnikɛ
kak wal kɛ kui̱ kɔaŋ.
Kä bi gɔɔydiɛn ce̱tkɛ jiath
mi kuir day,
kä bi kɛ̈kdiɛn ce̱tnikɛ
kɔaŋ Lɛ-ba-nɔn.
8
“Kä ji̱n Ɛ-pa-rim, ɛŋu bä lɛ la̱t
kɛ kuth jiɛn ti̱ti̱ ɔ?
Ɛ ɣän ɛn nëë loc palun,
kä ɛ ɣän tiit ji̱ mɔ.
Kɛ ɣöö ce̱t ta̱a̱dä kɛ jiath
mi /ci rɔl,
kä puɔ̱thdun bëë kä ɣä.”
Guk ruac
9
A dee nɛy tin ŋa̱ckɛ ŋɔak ti̱ti̱
mal liŋ,
ti ca gɔ̱r wa̱nɛ mɔ ti,
a dee kɛn kɛ cu käp
kɛ lo̱ckiɛn.
Kɛ ɣöö dup Kuɔth Nhial cuŋkɛ,
kä nɛy tin ŋa̱th
kɛ jɛ jälkɛ thi̱n.
Kä nɛy tin ji̱ dueeri kɔ̱th
kɛ kɔ̱a̱a̱th ikä,
a teth kɛ.
